SKRIFTLIG FORESPØRGSEL E-0137/02

af Jorge Hernández Mollar (PPE-DE) til Kommissionen

(1. februar 2002)

Om: EU-katalog over forslag til en fælles europæisk indvandringspolitik

Første halvår af 2002 bør klart markeres af, at hovedmålet inden for udlændingepolitikken består i at harmonisere medlemsstaternes forskelligartede lovgivninger på asyl- og flygtningeområdet.

Der er tale om en indviklet opgave, som i sig bør bære kimen til en kommende fælles EU-indvandringspolitik, som medlemsstaterne blev enige om på topmødet i Laeken i december.

Kan Kommissionen oplyse indholdet af sit katalog over initiativer til harmonisering af medlemsstaternes forskelligartede lovgivninger på asyl- og flygtningeområdet, som skal danne grundlag for udformningen af en EU-grænsepolitik, der åbner mulighed for en kommende fælles politik for kontrol med indvandringen?

Svar afgivet på Kommissionens vegne af António Vitorino

(21. februar 2002)

Kommissionen glæder sig over de konklusioner, der blev vedtaget på Det Europæiske Råds møde (den 14. og 15. december 2001) i Laeken, og specielt over bekræftelsen af dets engagement i forbindelse med de politiske retningslinjer og målsætninger, der blev fastsat i Tammerfors. Den støtter endvidere de nye impulser og retningslinjer, der har til formål på immigrations- og asylområdet at indhente forsinkelserne i forhold til de tidsfrister, der er fastsat i dens planlægning med hensyn til gennemgang af de opnåede fremskridt vedrørende oprettelsen af et område for frihed, sikkerhed og retfærdighed inden for Den Europæiske Union. Kommissionen har store forhåbninger til, at det spanske formandskab i løbet af første halvår 2002 vil arbejde beslutsomt på konkrete fremskridt og således tilføre denne proces ny dynamik.

Kommissionen skal erindre om, at de vigtigste forslag for gennemførelsen af EF-traktatens artikel 63 og Tammerfors-konklusionerne er blevet fremsat planmæssigt. Det er derfor som stats- og regeringscheferne i øvrigt har anmodet om Rådets opgave at fremskynde dette arbejde. Det er på den baggrund vigtigt, at der i overensstemmelse med Rådets ønske ydes særlig opmærksomhed med hensyn til direktivforslagene vedrørende minimumsnormer for modtagelse af asylansøgere samt de betingelser, som tredjelandsstatsborgere og statsløse skal opfylde for at kunne gøre krav på flygtningestatus ligesom også personer, der af andre grunde har behov for international beskyttelse i forbindelse med en sådan status. I denne sammenhæng vil forhøjelsen med 10 mio. EUR på Parlamentets initiativ af de bevillinger, der for 2002 er afsat til Den Europæiske Flygtningefond utvivlsomt medvirke til, at Det Europæiske Råds anmodning om, at der tages hensyn til nødvendigheden af at yde asylansøgere bistand, efterkommes.

Kommissionen vil imidlertid også fortsat bidrage til, at dette arbejde fortsættes og afsluttes. Den glæder sig således over Rådets hurtige vedtagelse af en handlingsplan på dette område på grundlag af dens meddelelse af november 2001 om en fælles politik om ulovlig indvandring. Som lovet vil den hurtigst muligt følge disse spørgsmål op med passende initiativer med hensyn til visumpolitik, repatrieringspolitik, en grundbog, der skal gøres til genstand for bredt anlagte konsultationer samt en snarlig meddelelse med forslag om en fælles strategi med hensyn til kontrollen ved de eksterne grænser.

Derudover vil Kommissionen efterkomme opfordringerne til før udgangen af april 2002 at fremsætte ændrede forslag vedrørende asylprocedurer og familiesammenføring i håbet om at gøre det lettere at opnå kompromis om specielt følsomme spørgsmål. Den lægger endvidere stor vægt på, at arbejdet med dens forslag til forordning til erstatning af Dublin-konventionen, som Det Europæiske Råd gentagne gange har understreget vigtigheden af, hurtigt afsluttes. I dette perspektiv vil Kommissionen også fortsætte sit arbejde på hurtigst muligt at få indført det europæiske system til sammenligning af asylansøgeres daktylografiske signalementer (Eurodac) i håbet om, at medlemsstaterne træffer alle de nødvendige foranstaltninger med henblik på at tilslutte sig dette system snarest muligt.

I øvrigt støtter Kommissionen det ønske, der kom til udtryk i Laeken, om i højere grad at integrere migrationsstrømspolitikken i Unionens politik udadtil. Den vil således bakke op om enhver bestræbelse, der har til formål at nydefinere arbejdet i gruppen på højt plan vedrørende immigration og asyl, som blev oprettet af Rådet i 1999, og hvis mandat utvivlsomt med fordel kunne revideres og ajourføres. Kommissionen bør for sin del før årets udgang forelægge Rådet og Parlamentet et forslag til samarbejdsprogram med tredjelande baseret på erfaringerne fra indførelsen af det nye budgetinstrument, der er oprettet på Parlamentets initiativ. Kommissionen ønsker endvidere at indføre en virkelig fælles tilbagetagelsespolitik. Den vil intensivere sin indsats i forhandlingerne om de aftaler, den allerede har mandat til at indgå og fremsætte de nødvendige forslag til en konsekvent udvidelse af denne indsats.

Endelig vil Kommissionen også i overensstemmelse med sine meddelelser, hvori den gør sig til fortaler for indførelse af åbne koordineringsmetoder på immigrations- og asylområdet, indføre et europæisk system for udveksling af oplysninger om asyl, migration og oprindelsesland i overensstemmelse med Det Europæiske Råds anmodning herom. Som led i disse bestræbelser vil også indgå forslaget om en ny statistisk aktionsplan, som Rådet anmodede om i maj 2001, samt den gradvise udvikling af et virtuelt migrationsovervågningscenter og genoptagelsen af driften af Oplysnings-, Analyse og Udviklingscentret for asyl (CIREA), som De Faste Repræsentanters Komité for nylig besluttede at lukke. Kommissionen vil endvidere undersøge muligheden af at udbygge de instrumenter, der allerede er vedtaget som led i bekæmpelsen af diskrimination og racisme, med specifikke nye foranstaltninger vedrørende integration af migranter.